CELEX: 
Language: et
Date: 2021-04-21 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) nr 231/2013 seoses jätkusuutlikkusriskide ja -teguritega, millega alternatiivsete investeerimisfondide valitsejad peavad arvestama

SELETUSKIRI
            
            
               1.DELEGEERITUD ÕIGUSAKTI TAUST
            
            
               Käesolev määrus on osa komisjoni laiemast jätkusuutliku ehk kestliku arengu algatusest. See paneb aluse ELi õigusraamistikule, milles on finantssüsteemi keskmesse asetatud jätkusuutlikkusega seotud kaalutlused, et toetada Euroopa majanduse muutmist keskkonnahoidlikumaks ja vastupidavamaks ringmajanduseks kooskõlas Euroopa rohelise kokkuleppe
                  1
                eesmärkidega.
            
            
               Pärast 2016. aasta Pariisi kliimakokkuleppe ning ÜRO kestliku arengu tegevuskava 2030 kestliku arengu eesmärkide vastuvõtmist teatas komisjon teatises „Tegevuskava: Jätkusuutliku majanduskasvu rahastamine“
                  2
                kavatsusest selgitada jätkusuutlikkusega arvestamise lõimimist valdkondlikesse õigusaktidesse nn usaldussuhtest tulenevate kohustuste puhul. Euroopa rohelist kokkulepet käsitlevas teatises kinnitatakse vajadust pikaajaliste signaalide järele finants- ja kapitalivoogude suunamiseks keskkonnahoidlikesse investeeringutesse ning varade kasutuskõlbmatuks muutumise vältimiseks. Käesoleva delegeeritud määrusega aidatakse kaasa selle eesmärgi saavutamisele.
            
            
               Delegeeritud määrusega (EL) nr 231/2013
                  3
                täiendatakse direktiivi 2011/61/EL
                  4
               , täpsustades muu hulgas tegutsemistingimusi (sh hoolsuskohustuse eeskirju ja alternatiivsete investeerimisfondide valitsejate huvide konfliktide liikide määratlusi).
            
            
               Käesolev määrus põhineb Euroopa Väärtpaberiturujärelevalve (ESMA) tehnilisi nõuandeid sisaldaval lõpparuandel
                  5
               . Tehnilistes nõuannetes järeldatakse, et vaja on lähemalt selgitada jätkusuutlikkusriskide ja -teguritega arvestamise lõimimist määrusesse 231/2013, ning selles on välja toodud konkreetsed sätted. 
            
            
               Käesolevas määruses selgitatakse AIFide valitsejate praegust kohustust arvestada jätkusuutlikkusriskidega. Selgitusega ei nähta ette erinevate riskide järjestust. Samuti selgitatakse käesolevas määruses mõningaid finantsteenuste sektoris jätkusuutlikkust käsitleva teabe avalikustamist käsitleva määruse tagajärgi, täpsemalt seda, kus AIFide valitsejad jätkusuutlikkusele avaldatava kahjuliku mõjuga arvestamise teabe avalikustavad.
            
            
               Käesoleva määrusega ja muude valdkondlike delegeeritud õigusaktidega, millega kohandatakse usaldussuhtest tulenevate kohustuste ja sobivuskatsete eeskirju, tugevdatakse veelgi määrust, mis käsitleb jätkusuutlikkusteabe avalikustamist finantsteenuste sektoris
                  6
               , määrust ELi kliimaülemineku võrdlusaluste, Pariisi kokkulepet järgivate ELi võrdlusaluste ning jätkusuutlikkusega seotud teabe avalikustamise kohta võrdlusaluste puhul
                  7
                ning määrust jätkusuutlike tegevusalade ELi taksonoomia kohta
                  8
               . Neis eeskirjades lõimitakse jätkusuutlikkusega seotud kaalutlused ühetaoliselt eri sektorite investeerimise, nõuandmise ja avalikustamise nõuetesse. Neis on asetatud finantssüsteemi keskmesse keskkonnaalased, sotsiaalsed ja üldjuhtimisega seotud (jätkusuutlikkus)kaalutlused, et aidata kaasa Euroopa majanduse muutmisele keskkonnahoidlikumaks, vähese CO2-heitega, vastupidavamaks ja ressursitõhusaks ringmajanduseks.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               24. juulil 2018 palus komisjon ESMA-l avaldada tehnilised nõuanded direktiivi 2011/61/EÜ kohaselt delegeeritud õigusaktide võimalike muudatuste kohta, mis tehakse jätkusuutlikkusriskide ja -teguritega arvestamise lõimimiseks.
            
            
               ESMA avaldas komisjonile mõeldud tehniliste nõuannete lõpparuande 30. aprillil 2019. Nõuannetes võeti arvesse seisukohti, mida sidusrühmad olid väljendanud 19. detsembrist 2018 kuni 19. veebruarini 2019 toimunud avalikkusega konsulteerimise käigus. Dokument sisaldab kulude-tulude analüüsi. Peale selle korraldas ESMA 4. veebruaril 2019 avaliku arutelu, et koguda veel tagasisidet. Samuti konsulteeriti ESMA väärtpaberituru sidusrühmade koguga.
            
            
               22. novembril 2019. aastal algatasid komisjoni talitused liikmesriikidega konsulteerimise; samuti konsulteeriti Euroopa väärtpaberikomitee eksperdirühmaga (nagu nõutud).
            
            
               Kooskõlas parema õigusloome põhimõtetega avaldati ettepaneku eelnõu konsulteerimiseks 8. juunist 2020 kuni 6. juulini 2020. Pärast tagasiside põhjalikku kaalumist tehti seletuskirja tekstis täiendavaid muudatusi. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva määruse õiguslik alus on sätestatud direktiivi 2011/61/EL artikli 12 lõikes 3, artikli 14 lõikes 4, artikli 15 lõikes 5 ja artikli 18 lõikes 2. 
            
            
               Määrus hõlmab delegeeritud määruse (EL) 231/2013 järgmisi muudatusi.
            
            
               Artikli 1 lõikes 1 sätestatakse jätkusuutlikkusriskide mõiste, mis on viidud kooskõlla määruse (EL) 2019/2088
                  9
                artikli 2 punkti 22 määratlusega.
            
            
               Artikli 1 lõige 2 selgitab jätkusuutlikkusriskidega kvantitatiivset või kvalitatiivset arvestamist määruse (EL) 231/2013 artikli 18 kohases hoolsuskohustuses. Kui AIFide valitsejad analüüsivad peamist investeerimisotsustest tulenevat mõju jätkusuutlikkusteguritele, peavad nad sellega arvestama ka hoolsuskohustuse täitmisel. 
            
            
               Artikli 1 lõikes 3, millega muudetakse delegeeritud määruse (EL) nr 231/2013 artiklit 22, sätestatakse nõue AIFide valitsejale omada tulemuslikuks jätkusuutlikkusriskidega arvestamiseks vajalikke ressursse ja oskusteavet.
            
         
         
            
               Artikli 1 lõikes 4 sätestatakse, et huvide konfliktide kindlaksmääramisel tuleb arvestada ka võimalike jätkusuutlikkusriskidega seotud huvide konfliktidega.
            
            
               Artikli 1 lõikes 5 selgitatakse, et delegeeritud määruse (EL) nr 231/2013 artikli 40 kohases riskijuhtimispoliitikas tuleb vaadelda ka alternatiivse investeerimisfondi avatust jätkusuutlikkusriskidele.
            
            
               Artikli 1 lõikega 6 lisatakse delegeeritud määruse (EL) nr 231/2013 artikli 57 lõikes 1 sätestatud üldnõuetesse AIFi valitseja kohustus arvestada jätkusuutlikkusriskidega.
            
            
               Artikli 1 lõikega 7 tagatakse, et jätkusuutlikkusriskidega arvestamise eest vastutab AIFi valitseja kõrgem juhtkond.
            
            
               KOMISJONI DELEGEERITUD MÄÄRUS (EL) …/…,
            
            
               21.4.2021,
            
            
               millega muudetakse delegeeritud määrust (EL) nr 231/2013 seoses jätkusuutlikkusriskide ja -teguritega, millega alternatiivsete investeerimisfondide valitsejad peavad arvestama
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 8. juuni 2011. aasta direktiivi 2011/61/EL alternatiivsete investeerimisfondide valitsejate kohta, millega muudetakse direktiive 2003/41/EÜ ja 2009/65/EÜ ning määruseid (EÜ) nr 1060/2009 ja (EL) nr 1095/2010
                  10
               , eriti selle artikli 12 lõiget 3, artikli 14 lõiget 4, artikli 15 lõiget 5 ja artikli 18 lõiget 2,
            
            
               ning arvestades järgmist:
            
            
               (1)Üleminek vähese CO2-heitega, jätkusuutlikumale, ressursitõhusale ringmajandusele kooskõlas kestliku arengu eesmärkidega on liidu majanduse pikaajalise konkurentsivõime tagamisel keskse tähtsusega. 2016. aastal sõlmis liit Pariisi kokkuleppe
                  11
               . Selle artikli 2 lõike 1 punktis c on sätestatud eesmärk tugevdada kliimamuutustele reageerimist muu hulgas seeläbi, et rahastamisvood viiakse kooskõlla vähese kasvuhoonegaaside heite ja kliimamuutute suhtes vastupanuvõimelisema arengu saavutamisega.
            
            
               (2)Seda keerulist ülesannet arvesse võttes esitas komisjon 2019. aasta detsembris Euroopa rohelise kokkuleppe
                  12
               . Tegemist on uue majanduskasvu strateegiaga, mille eesmärk on muuta liit õiglaseks ja jõukaks nüüdisaegse, ressursitõhusa ja konkurentsivõimelise majandusega ühiskonnaks, kus 2050. aastaks ei ole enam kasvuhoonegaaside netoheidet ja kus majanduskasv on ressursikasutusest lahutatud. Selle eesmärgi saavutamiseks tuleb anda investoritele nende investeeringutega seoses selgeid signaale, et vältida varade kasutuskõlbmatuks muutumist ja kaasata jätkusuutlikku rahastust.
            
            
               (3)2018. aasta märtsis avaldas komisjon tegevuskava „Jätkusuutliku majanduskasvu rahastamine“,
                  13
                milles on kehtestatud nõudlik ja laiaulatuslik jätkusuutliku rahastamise strateegia. Üks tegevuskavas sätestatud eesmärkidest on suunata kapitalivood ümber jätkusuutlikesse investeeringutesse, et tagada kestlik ja kaasav majanduskasv. 2018. aasta mais avaldatud ja seadusandlike algatuste aluseks olnud mõjuhinnang
                  14
                näitas vajadust selgitada, et alternatiivsete investeerimisfondide (AIFid) valitsejad peaksid osana oma kohustustest klientide ees arvestama ka jätkusuutlikkusteguritega. Niisiis ei peaks AIFide valitsejad mitte üksnes jooksvalt hindama kõiki asjakohaseid finantsriske, vaid ka kõiki Euroopa Parlamendi ja nõukogu määruses (EL) 2019/2088
                  15
                osutatud asjakohaseid jätkusuutlikkusriske, mis tekkimise korral võivad avaldada investeeringu väärtusele olulist reaalset või potentsiaalset negatiivset mõju. Komisjoni delegeeritud määruses (EL) nr 231/2013
                  16
                ei ole jätkusuutlikkusriskidele sõnaselgelt viidatud. Seetõttu ning selleks, et tagada sisekorra ja organisatsioonilise korralduse korrektne rakendamine ja järgimine, tuleb selgitada, et AIFide valitsejate protsessid, süsteemid ja sisekontroll peavad kajastama jätkusuutlikkusriske ning et nende riskide analüüsimiseks on vaja tehnilist suutlikkust ja teadmisi.
            
            
               (4)Määruse (EL) 2019/2088 kohaselt peavad AIFide valitsejad, kes peavad analüüsima investeerimisotsuste peamist kahjulikku mõju jätkusuutlikkusteguritele või teevad seda vabatahtlikult, avalikustama, kuidas nende hoolsuskohustuse põhimõtetes sellise mõjuga arvestatakse. Et säiliks määruse (EL) 2019/2088 ja määruse 231/2013 kooskõla, peaks see kohustus kajastuma ka määruses 231/2013.
            
            
               (5)Et säiliks investorikaitse kõrge tase, peaksid AIFide valitsejad AIFi huve kahjustada võivate huvide konfliktide liikide kindlaksmääramisel võtma arvesse selliseid huvide konflikte, mis ilmnevad, kui nende protsessides, süsteemides ja sisekontrollis arvestatakse jätkusuutlikkusriskidega. Sellised konfliktid võivad tekkida asjaomaste töötajate töötasust või isiklikest tehingutest, tekitada rohepesu, investeerimisstrateegiate väärmüümist või eksitamist või tekkida sellest, et eri AIFidel on sama fondivalitseja.
            
            
               (6)Seepärast tuleks delegeeritud määrust (EL) nr 231/2013 vastavalt muuta.
            
            
               (7)Pädevatele asutustele ja AIFide valitsejatele tuleks anda piisavalt aega käesolevas määruses esitatud uute nõuetega kohanemiseks. Seepärast tuleks selle kohaldamisega viivitada,
            
            
               ON VASTU VÕTNUD KÄESOLEVA MÄÄRUSE:
            
         
         
            
               Artikkel 1
            
            
               Delegeeritud määrust (EL) nr 231/2013 muudetakse järgmiselt:
            
            
               (1)Artiklisse 1 lisatakse järgmised punktid 6 ja 7:
            
            
               „(6)
                     „jätkusuutlikkusrisk“ – Euroopa Parlamendi ja nõukogu määruse (EL) 2019/2088* artikli 2 punktis 22 määratletud riskid;
            
            
               (7)
                     „jätkusuutlikkustegurid“ – määruse (EL) 2019/2088 artikli 2 punktis 24 määratletud tegurid.
            
            
               ________________________
            
            
               *
                     Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).“
            
            
               (2)Artiklisse 18 lisatakse järgmised lõiked 5 ja 6:
            
            
               „5.
                     AIFide valitsejad arvestavad lõigetes 1–3 sätestatud nõuete täitmisel jätkusuutlikkusriskidega.
            
            
               6.
                     Kui AIFide valitsejad analüüsivad investeerimisotsuste olulisimat kahjulikku mõju jätkusuutlikkusteguritele (nagu on kirjeldatud määruse 2019/2088 artikli 4 lõike 1 punktis a või nõutud sama artikli lõigetes 3 ja 4), arvestavad nad sellise mõjuga ka käesoleva artikli lõigetes 1–3 sätestatud nõuete täitmisel.“
            
            
               (3)Artiklisse 22 lisatakse järgmine lõige 3:
            
            
               „3.
                     AIFide valitsejatel peavad lõikes 1 sätestatud otstarbel olema tulemuslikuks jätkusuutlikkusriskidega arvestamiseks vajalikud ressursid ja oskusteave.“
            
            
               (4)Artiklisse 30 lisatakse järgmine lõik:
            
            
               AIFide valitsejad tagavad, et kui nad määravad kindlaks AIFide huve kahjustada võivate huvide konfliktide liike, võtavad nad arvesse ka selliseid huvide konflikte, mis ilmnevad, kui nende protsessides, süsteemides ja sisekontrollis arvestatakse jätkusuutlikkusriskidega.“ 
            
            
               (5)Artikli 40 lõige 2 asendatakse järgmisega: 
            
            
               „2.
                     Riskijuhtimispoliitika hõlmab menetlusi, mis võimaldavad AIFi valitsejal hinnata iga valitsetava AIFi turu-, likviidsus-, jätkusuutlikkus- ja vastaspooleriske ning AIFi kõiki muid asjakohasid riske (sh operatsiooniriskid), mis võivad iga valitsetava AIFi puhul olla olulised.“
            
            
               (6)Artikli 57 lõikesse 1 lisatakse järgmine lõik:
            
            
               „AIFide valitsejad arvestavad esimeses lõigus sätestatud nõuete täitmisel jätkusuutlikkusriskidega.“
            
            
               (7)Artikli 60 lõikesse 2 lisatakse punkt i järgmises sõnastuses:
            
            
               „i)
                     vastutab punktides a–h nimetatud tegevustes jätkusuutlikkusriskidega arvestamise eest.“
            
         
         
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates [väljaannete talitus: palun lisada kuupäev – Euroopa Liidu Teatajas avaldamisele järgneva 12. kuu esimene päev].
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 21.4.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Komisjoni teatis Euroopa Parlamendile, Euroopa Ülemkogule, nõukogule, Euroopa Majandus- ja Sotsiaalkomiteele ning Regioonide Komiteele: Euroopa roheline kokkulepe (COM(2019)640 final) 
               
               
                  
                     (2)
                  
                        Komisjoni teatis Euroopa Parlamendile, Euroopa Ülemkogule, nõukogule, Euroopa Keskpangale, Euroopa Majandus- ja Sotsiaalkomiteele ning Regioonide Komiteele: Tegevuskava: Jätkusuutliku majanduskasvu rahastamine (COM(2018)097 final).
               
               
                  
                     (3)
                  
                        Komisjoni 19. detsembri 2012. aasta delegeeritud määrus (EL) nr 231/2013, millega täiendatakse Euroopa Parlamendi ja nõukogu direktiivi 2011/61/EL seoses erandite, üldiste tegutsemistingimuste, depositooriumide, finantsvõimenduse, läbipaistvuse ja järelevalvega (ELT L 83, 22.3.2013, lk 1).
               
               
                  
                     (4)
                  
                        Euroopa Parlamendi ja nõukogu 8. juuni 2011. aasta direktiiv 2011/61/EL alternatiivsete investeerimisfondide valitsejate kohta, millega muudetakse direktiive 2003/41/EÜ ja 2009/65/EÜ ning määruseid (EÜ) nr 1060/2009 ja (EL) nr 1095/2010 (ELT L 174, 1.7.2011, lk 1).
               
               
                  
                     (5)
                  
                        Final Report - ESMA’s technical advice to the European Commission on integrating sustainability risks and factors in the UCITS Directive and AIFMD [Lõpparuanne. ESMA tehnilised nõuanded Euroopa Komisjonile jätkusuutlikkusriskide ja -teguritega arvestamise lõimimise kohta eurofondide ja AIFide valitsejate direktiivi] (ESMA34-45-688).
               
               
                  
                     (6)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).
               
               
                  
                     (7)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2089, millega muudetakse määrust (EL) 2016/1011 ELi kliimaülemineku võrdlusaluste, Pariisi kokkulepet järgivate ELi võrdlusaluste ning võrdlusaluste kestlikkuse aspekti avalikustamisnõuete osas (ELT L 317, 9.12.2019, lk 17).
               
               
                  
                     (8)
                  
                        Euroopa Parlamendi ja nõukogu määrus millega luuakse jätkusuutlike investeeringute soodustamise raamistik (avaldamata).
               
               
                  
                     (9)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).
               
               
                  
                     (10)
                  
                        ELT L 174, 1.7.2011, lk 1.
               
               
                  
                     (11)
                  
                        Nõukogu 5. oktoobri 2016. aasta otsus (EL) 2016/1841 Ühinenud Rahvaste Organisatsiooni kliimamuutuste raamkonventsiooni alusel vastu võetud Pariisi kokkuleppe Euroopa Liidu nimel sõlmimise kohta (ELT L 282, 19.10.2016, lk 4).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).
               
               
                  
                     (16)
                  
                        Komisjoni 19. detsembri 2012. aasta delegeeritud määrus (EL) nr 231/2013, millega täiendatakse Euroopa Parlamendi ja nõukogu direktiivi 2011/61/EL seoses erandite, üldiste tegutsemistingimuste, depositooriumide, finantsvõimenduse, läbipaistvuse ja järelevalvega (ELT L 83, 22.3.2013, lk 1).